**Erhvervsøkonomiske konsekvensvurderinger af bekendtgørelse om tilskud til projekter om etablering af konstruerede minivådområder**

Ordningens formål:

Tilskudsordningen til etablering af minivådområder er en del af det danske landdistriktsprogram, der har til formål at udvikle landdistrikterne, bl.a. ved at forbedre landbrugets konkurrenceevne, styrke indsatsen for at forbedre klimaet, bruge naturens ressourcer bæredygtigt og skabe en balanceret udvikling i landdistrikterne.

Det primære formål med minivådområdeordningen er at forbedre vandmiljøet ved at reducere kvælstofbelastningen til det omkringliggende vandmiljø. Som en sekundær effekt reducerer minivådområder også fosfor. Minivådområdeordningen bidrager til implementeringen af EU’s vandrammedirektiv.

Administrative konsekvenser:

Erhvervsstyrelsens Team Effektiv Regulering (TER) har modtaget bekendtgørelsesudkastet i præhøring. TER vurderer, at bekendtgørelsesudkastet medfører administrative konsekvenser under 4 mio. kr. årligt.

Landbrugsstyrelsen har i nedenstående kvantificeret de administrative konsekvenser, der forventes at genereres som følge af ændringerne i bekendtgørelsen.

Der er på årets minivådområdeordning ikke indført krav, som forventes at pålægge yderligere byrder i form af administrative konsekvenser for ansøgere.

*Populationsændring:*

Det forventes at der i 2022 vil blive indsendt 300 ansøgninger til ordningen. Der er derfor ingen forventning til populationsændringer på ansøgningsrunden i 2020.

Skatter, afgifter og subsidier

Bekendtgørelsen medfører subsidier på 213 mio. kr. i EU-midler og 16,7 mio. kr. i nationale midler.

Efterlevelseskonsekvenser

De øvrige efterlevelseskonsekvenser forbundet med etablering af minivådområder udgør 229,7 mio. kr. Det bemærkes at erhvervet kompenseres fuldt ud for omkostningerne forbundet med etablering af et minivådområde gennem ovennævnte subsidier.

BNP effekter

Ordningen vurderes at have mindre samfundsøkonomiske konsekvenser i form af skatteforvridning. De 132 mio. kr. af rammen er 100 pct. finansieret af EU, hvormed der ikke forekommer skatteforvridning for den del af rammen. Den resterende del af rammen til kompensation og vedligeholdelse på 16,7 mio. kr., er 100 pct. national finansieret, hvormed der forekommer et skatteforvridningstab på 3,34 mio. kr.

Afledte effekter

Bekendtgørelsen forventes at have en positiv effekt på vandmiljøet.